Heldigvis har ingen mistet livet i flere voldsomme ulykker i nat.

Flere mennesker er kommet til skade, og flere biler kommer aldrig ud at køre igen efter trafikuheld natten til tirsdag. - Kort før klokken 23 bragede to biler sammen i Nørresundby. En BMW med fire unge mænd kørte mod nord af Hjørringvej og blev torpederet i siden af en Citroën, der kom fra motorvejen og formentligt kørte over for rødt, fortæller Torben Larsen, der er vagtchef ved Nordjyllands Politi. De to passagerer i højre side af bilen kom til skade i forbindelse med sammenstødet. På forsædet fik en ung mand skader i hovedet, mens bagsædepassageren kom i klemme med benene i forbindelse med uheldet og måtte skæres fri. - Alle i BMW'en var ved bevidsthed, da de kom fri og blev kørt til Aalborg Universitetshospital, hvor de blev modtaget som traumepatienter. Vi har talt med sygehuset, og det lader til, at de er sluppet billigt. Politiet konkluderer umiddelbart, at der er tale om en vigepligtsforseelse, altså at Citroën'en fra motorvejen er kørt over for rødt. Det skal bilteknikere nu afgøre. Solouheld: Motor revet ud og bil brudt i brand Bare en halv time senere skete endnu et uheld af voldsom karakter. En 18-årig kvinde fra lokalområdet kørte af uvisse årsager af vejen i et solouheld på Astrupvej vest for Hadsund. - Der har været fart på, for bilen slår kolbøtter og flyver ind på en mark, hvor motoren bliver revet ud af motorrummet, inden bilen bryder i brand, fortæller vagtchefen. En politipatrulje kom hurtigt til stedet inden brandvæsenet. Heldigvis var kvinden ved bevidsthed og var selv kommet ud af bilen, der stod i flammer. - Vi har en mistanke om, at der er spiritus involveret, og der er taget blodprøve af kvinden, som blev kørt på sygehuset med smerter i nakke og ryg. Problemer i morgentrafikken Kvart over fem i morges gik det så galt på Nordjyske Motorvej i det sydgående spor omkring fem kilometer syd for Haverslev. - To biler er kørt sammen, og den ene endte i nødsporet, mens den anden endte i overhalingsbanen. Det har givet nogle problemer på stedet, men trafikken bliver afviklet i første vognbane. Der har kun været tale om materiel skade i forbindelse med uheldet, siger Torben Larsen. Redningsfolk fra Nordjyllands Beredskab er ved at være færdige med at rydde op på stedet, og man forventer, at trafikken igen kan glide normalt om kort tid